**Útravaló Ösztöndíjprogram**

**Út az érettségihez alprogram**

**PÁLYÁZATI KIÍRÁS**

A pályázati kategória kódja:

**UTR-25-UE**

* **módosításokkal egységes szerkezetbe foglalva -**

A módosítás meghirdetés dátuma: **2025. szeptember 25.**

**Az államháztartásról szóló törvény végrehajtásáról szóló 368/2011. (XII. 31.) Korm. rendelet 67. § (1) bekezdés b) pontja alapján a Belügyminisztérium és a Társadalmi Esélyteremtési Főigazgatóság által UTR-25-UE kóddal meghirdetésre került Pályázati felhívás következő pontja módosul (módosítás félkövér, dőlt, aláhúzott kiemeléssel kerül**

**megjelenítésre):**

* **7. A Pályázat benyújtásának határideje**

A Belügyminisztérium (a továbbiakban: „**BM**”) megbízásából a **Társadalmi Esélyteremtési Főigazgatóság** (a továbbiakban: „**TEF**”) **nyílt pályázatot** hirdet a 2025/2026. tanév I. (őszi) és II. (tavaszi) félévére Útravaló Ösztöndíjprogram **- Út az érettségihez alprogramban** való **részvételre**, **jelen pályázati kiírás** (a továbbiakban**: „Pályázati kiírás”**) keretében, összhangban:

* a Magyarország 2025. évi központi költségvetéséről szóló 2024. évi XC. törvény, továbbá a Magyarország 2026. évi központi költségvetéséről szóló 2025. évi LXIX. törvény;
* az államháztartásról szóló 2011. évi CXCV. törvény (a továbbiakban: „**Áht.**”);
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: „**Ávr.**”);
* az Útravaló Ösztöndíjprogramról szóló 152/2005. (VIII. 2.) Korm. rendelet (a továbbiakban: „**Korm. rendelet**”);
* a szakképzésről szóló 2019. évi LXXX. törvény (a továbbiakban: „**Szktv**.”);
* a nemzeti köznevelésről szóló 2011. évi CXC. törvény (a továbbiakban: „**Köznev. tv**.”);
* a fejezeti kezelésű előirányzatok felhasználásának rendjéről szóló 13/2020 (V.5) BM rendelet

vonatkozó rendelkezéseivel.

A BM a Pályázati kiírással kapcsolatos eljárás lefolytatásával, a támogatásokkal kapcsolatos feladatok ellátásával – összhangban az Áht. 49. §-ban foglaltakkal – a TEF-et bízza meg.

# HÁTTÉR

A 2005. év óta működő Útravaló Ösztöndíjprogram **személyes mentori támogatást és ösztöndíjat nyújt** hátrányos helyzetű, cigány/roma tanulók részére a lemorzsolódás megelőzése, valamint a továbbtanulási utak megerősítése érdekében. Az Útravaló Ösztöndíjprogramba a tanulók elsősorban szociális jogosultság, rászorultság alapján kerülnek be, de az ösztöndíj mértéke teljesítményalapon, az előző év végi tanulmányi eredménytől függ.

A **Magyar Nemzeti Társadalmi Felzárkózási Stratégia 2030. B.2.** *Köznevelési, szakképzési, felsőoktatási rendszer – óvodától egyetemig* elnevezésű pontja alapján a hátrányos helyzetű, köztük a cigány/roma fiataloknak a jövőjüket meghatározó iskola- és pályaválasztásban is a jelenleginél több segítségre van szükségük annak érdekében, hogy magasabb végzettségi szintet érhessenek el, illetve piacképes, érdeklődésükhöz illeszkedő szakmát választhassanak. A hátrányos helyzetű gyermekek eredményes iskolai előrehaladásának megalapozása, sikeres iskolai karrierjének biztosítása, az oktatási rendszer társadalmi különbségeket mérséklő szerepének erősítése kiemelt jelentőséggel bír. Ezért fontos a korábbi esélynövelő programok folytatása, és új felzárkózást segítő megoldások kiterjesztése.

# A PÁLYÁZATi kiírás CÉLJA

APályázati kiírás célja a gimnáziumban, technikumban és szakgimnáziumban (a továbbiakban: köznevelési intézmény) tanulók sikeres tanulmányainak elősegítése, tanulási nehézségeinek leküzdése, sikeres érettségi vizsga megszerzése.

A Pályázati kiírás céljának megvalósulását a tanulók köznevelési intézményein keresztül a mentorok segítik.

1. **A RENDELKEZÉSRE ÁLLÓ KERETÖSSZEG**

A Pályázati kiírásra benyújtott pályázatok (a továbbiakban: „**Pályázat**” vagy „**Pályázatok**”) támogatására rendelkezésre álló keretösszeg a 2025/2026. tanévre összesen **729.000.000 Ft, azaz hétszázhuszonkilencmillió forint**, amelynek forrását

* a 2025/2026. tanév I. (őszi) félévére (2025. szeptember 1. – 2025. december 31.) vonatkozóan **291.600.000 Ft, azaz kettőszázkilencvenegymillió-hatszázezer forint**, összegben a Magyarország 2025. évi központi költségvetéséről szóló 2024. évi XC. törvény 1. melléklet XIV. Belügyminisztérium fejezet 20. Fejezeti kezelésű előirányzatok cím 5. Társadalmi felzárkózást segítő programok alcím 5. Útravaló és felzárkózást segítő ösztöndíj programok jogcímcsoport fejezeti kezelésű előirányzat (ÁHT-T azonosító: 387739) biztosítja;
* a 2025/2026. tanév II. (tavaszi) félévére (2026. január 1. – 2026. június 30.) vonatkozóan **437.400.000 Ft, azaz négyszázharminchétmillió-négyszázezer forint** összegben a **Magyarország 2026. évi központi költségvetéséről szóló 2025. évi LXIX. törvény** 1. melléklet XIV. Belügyminisztérium fejezetében szereplő Útravaló ösztöndíj program biztosításához szükséges fejezeti kezelésű előirányzat biztosítja.

# A pályázaton elnyerhető támogatás összege

A támogatás intenzitása: 100%.

A Pályázat benyújtásához saját forrás nem szükséges.

A támogatás formája vissza nem térítendő költségvetési támogatás (a továbbiakban: „**Támogatás**”).

A Nyertes pályázók ösztöndíj Támogatása a személyi jövedelemadóról szóló 1995. évi CXVII. törvény 1. számú melléklet 4.16. pontja szerint adómentes bevételnek minősül.

**A Támogatás mértéke**

* a pályázó mentor 11 000 Ft/tanuló/hó Támogatásban,
* a pályázó tanuló a 2024/2025. tanév végi tanulmányi átlaga alapján 13 000 - 30 000 Ft/hó Támogatásban

részesülhet a támogatási időszak alatt.

A Támogatás összege a 2024/2025. tanév végi tanulmányi átlag figyelembevételével (a magatartás és szorgalom, valamint a szövegesen minősített tantárgyak értékelését, minősítését nem beleszámítva) kerül megállapításra:

|  |
| --- |
| **Út az érettségihez alprogram** |
| **Tanulmányi átlag minimum** | **Tanulmányi átlag maximum** | **Tanulói Támogatás összege** | **Mentori Támogatás összege** |
| 3,0 | 3,49 | 13 000 Ft/hó | 11 000 Ft/tanuló/hó |
| 3,5 | 3,99 | 16 000 Ft/hó |
| 4,0 | 4,49 | 21 000 Ft/hó |
| 4,5 | 5,0 | 30 000 Ft/hó |

# A pályázat benyújtására jogosultak köre

**Pályázatot tanuló és mentor csak közösen nyújthat be.**

A mentor Pályázatot nyújthat be azzal a tanulóval, aki:

* Magyarország területén működő gimnáziummal, technikummal vagy szakgimnáziummal tanulói jogviszonyban áll és
* magyar vagy külföldi állampolgár és
* **a 2025/2026. tanévben nappali rendszerű iskolai oktatás keretében tanul, érettségi megszerzésére irányuló képzésben vesz részt** és
* a **jelentkezés benyújtásának időpontjában** a gyermekek védelméről és a gyámügyi igazgatásról szóló 1997. évi XXXI. törvény (Gyvt.) alapján halmozottan hátrányos helyzetű, vagy védelembe vett, vagy családba fogadott, vagy ideiglenes hatállyal elhelyezett, vagy utógondozásban, vagy rendszeres gyermekvédelmi kedvezményben részesül, valamint
* az előző (2024/2025.) tanév végi tanulmányi átlaga – magatartás és szorgalom jegyek, illetve a szövegesen minősített tantárgyak beszámítása nélkül – eléri a 3,0-as átlagot.

Felhívjuk a figyelmet, hogy az örökbefogadás, valamint a gondnokság alá helyezés ténye nem jogosít pályázat benyújtására.

**Nem nyújthat be Pályázatot:**

* a 2024/2025. tanévben az Útravaló Ösztöndíjprogramból ösztöndíjban részesült és évismétlésre kötelezett tanuló,
* a szakiskolában, szakképző intézményben, illetve készségfejlesztő iskolában 9., 10. és 11. évfolyamos tanuló,
* a Roma Nemzetiségi Tanulmányi Ösztöndíjprogramban résztvevő/pályázó tanuló,
* az Arany János Tehetséggondozó Programban vagy az Arany János Kollégiumi Programban résztvevő tanuló,
* az Apáczai Ösztöndíjprogramban 2025/2026. tanévre pályázatot benyújtó tanuló,
* az EFOP Plusz-3.3.3-25 „Roma lányok végzettség nélküli iskolaelhagyásának megelőzése” című programba bevont tanuló,

aki az Útravaló Ösztöndíjprogram bármely alprogramjával kapcsolatban lejárt határidejű visszafizetési kötelezettségének nem tett eleget.

**A Korm. rendelet 3. § (5) bekezdése alapján a Pályázati kiírás keretében mentorként Pályázatot nyújthat be**

* a tanárképzésben vagy tanítói képzésben szakképzettséget szerzett személy, szociálpedagógus, gyógypedagógus, fejlesztő pedagógus, aki azzal a köznevelési intézménnyel vagy szakképző intézménnyel, amellyel a pályázó tanulói jogviszonya fennáll, pedagógus vagy oktató munkakörben foglalkoztatási jogviszonyban áll, vagy a mentorálandó tanuló lakóhelye, tartózkodási helye szerinti településen él, vagy
* a pedagógusképzést folytató felsőoktatási intézmény olyan hallgatója, aki az a) pont szerinti végzettséget adó képzésben az utolsó 2 (kettő) félév valamelyikének teljesítését a pályázati időszakba tartozó félévben kezdi meg.

**Nem pályázhat mentornak az a személy:**

* aki az Útravaló Ösztöndíjprogram *„Út a tudományhoz”* alprogramban mentorként vesz részt, illetve pályázatot nyújt be,
* aki szülője/törvényes képviselője a mentorálandó tanulónak,
* akinek az Útravaló Ösztöndíjprogram bármely alprogramjával kapcsolatban lejárt határidejű visszafizetési kötelezettsége áll fent.

A fentiek alapján a továbbiakban az 5. fejezetben meghatározott Pályázat benyújtására jogosultak köre (tanuló és mentor) együttesen: „**Pályázó.**”

**Új tanulók Pályázati feltételei**

* a tanuló és a mentor **csak közösen** pályázhat,
* a Pályázat benyújtása abból a **nappali rendszerű** gimnázium, technikum, szakgimnázium intézményekből történhet, ahol a tanuló tanulói jogviszonyban áll.

# Támogatási időszak

A Támogatás a **2025/2026. tanév I. és II. félév 10 (tíz) hónapjára** vonatkozik.

A támogatási (mentorálási) időszak **2025. szeptember 1. napjától 2026. június 30. napjáig** (a továbbiakban: „**támogatási időszak**”) tart.

1. **A PÁLYÁZAT BENYÚJTÁSÁNAK IDŐPONTJAI, PÁLYÁZAT BENYÚJTÁSÁNAK MÓDJA**
2. ***A regisztrációk benyújtása Út az érettségihez alprogram esetében 2025. augusztus 11. és 2025. szeptember 29. 16:5959 óra között lehetséges.***
3. ***A pályázat benyújtása továbbfutó és új pályázó tanulók részére 2025. augusztus 11. és 2025. szeptember 29. 16:5959 óra között lehetséges.***

**Határidőn túl Pályázat benyújtására nincs lehetőség.**

Felhívjuk a figyelmet, hogy határidőben benyújtottnak minősül az a Pályázat, amely az UTR felületen véglegesítésre és a FEH adminisztrátor (a továbbiakban: FEH admin) által is jóváhagyásra került. Azon pályázatok, amelyek nem kerülnek jóváhagyásra a FEH admin által, a TEF nem tekinti benyújtott Pályázatnak és ellenőrzésnek sem veti alá.

**Figyelem! A korábbi évek gyakorlatától eltérően kizárólag elektronikusan, a pályázati felületre szükséges valamennyi dokumentumot feltölteni. Postai úton, papír alapon semmilyen dokumentum, nyilatkozat, regisztrációs adatlap beküldése nem szükséges.**

Felhívjuk a figyelmet, hogy határidőben benyújtottnak minősül az a pályázat, amely az elektronikus felületen véglegesítésre, és a FEH admin által jóváhagyásra került.

A TEF az Ávr. 70. § (1) bekezdése alapján a beérkezett Pályázatok befogadásáról (érdemi elbírálásának megkezdéséről) a Pályázat beérkezését követő 7. (hetedik) napig tájékoztatja a Pályázót, vagy érdemi vizsgálat nélkül elutasítja azt. A Pályázat elutasítása esetén az értesítés tartalmazza az elutasítás indokát is.

1. **A REGISZTRÁCIÓ FOLYAMATÁNAK RÉSZLETES LEÍRÁSA**

A regisztrációs folyamat részletes leírását a Pályázati útmutató 3.4. pontja tartalmazza.

## **A PÁLYÁZAT BENYÚJTÁSA ÉS A KÖTELEZŐ MELLÉKLETEK**

A pályázatbeadási folyamat részletes leírását és a kötelező mellékleteket a Pályázati útmutató 3.5. pontja tartalmazza.

# A feh admin által jóváhagyott pályázat ellenőrzésének és hiánypótlásának folyamata

A Pályázattal kapcsolatos kommunikáció az UTR felületen keresztül, elektronikus úton történik, ezért kérjük a pályázókat, hogy folyamatosan figyeljék a felületen küldött üzeneteket és a regisztráció során megadott e-mail fiókjukat.

A pályázatok befogadása és érvényességi (formai) vizsgálata és a hiánypótlási lehetőségek a Pályázati útmutató 4. pontjában találhatók.

# A pályázat bírálata

Bírálatra **csak érvényes** Pályázat bocsátható.

A pályázat bírálatára vonatkozó részletes tájékoztatást a Pályázati útmutató 5.1. pontja tartalmazza.

# A pályázók döntést követő értesítése

A Pályázatokkal kapcsolatos Döntés 5 (öt) napon belül a TEF honlapján (https://tef.gov.hu) kerül közzétételre, ezzel egy időben az UTR felületen is rögzítésre kerül.

A pályázók értesítésére vonatkozóan a Pályázati útmutató 5.2. pontja az irányadó.

# TÁMOGATÓI OKIRAT KIADÁSA

A támogatói okiratot (a továbbiakban: „**Támogatói okirat**”) a TEF adja ki a nyertes pályázó (a továbbiakban: „**Nyertes pályázó**”) részére. A támogatási jogviszony a Támogatói okirat közlésével jön létre.

A Támogatói okirat kiadásának részleteit a Pályázati útmutató 6. pontja tartalmazza.

1. **A TÁMOGATÁS FOLYÓSÍTÁSA**

A Támogatás folyósítására kizárólag folyószámlára utalással, a nyertes tanulók és a nyertes mentorok részére egyaránt 3 (három) részletben kerül sor.

A Támogatás folyósítására vonatkozó részleteket a Pályázati útmutató 7.1. pontja tartalmazza.

A támogatás utalására vonatkozó különleges szabályok általános feltételeit a Pályázati útmutató 7.2. pontja tartalmazza.

**Az Út az érettségihez alprogram tekintetében elkülönült szabályok:**

* a mentor az utolsó 2 (kettő) havi (2026. május és június) ösztöndíj Támogatásra abban az esetben jogosult, ha a Korm. rendelet szerinti mentori vállalásokat maradéktalanul teljesítette és

• az általa mentorált tanuló felsőbb évfolyamba lép és a tanuló az előző (2024/2025.) tanév végi tanulmányi átlagát javította,

• vagy a megvalósítás tanévében 5 (öt) tizednél többel nem rontotta,

• vagy az általa mentorált utolsó éves tanuló sikeres érettségi vizsgát tesz legkésőbb 2026. november 28. napjáig.

#  Beszámolói kötelezettségek és a TÁMOGATás folyósítása

A Támogatás felhasználásáról és a Pályázat megvalósításáról a Támogatott mentor a támogatási időszak alatt 2 alkalommal részbeszámolót (a továbbiakban: „**Részbeszámoló**”), a támogatási időszak végén záró beszámolót (a továbbiakban: „**Záró beszámoló**”) köteles készíteni a Pályázati útmutatóban és a Támogatói okiratban meghatározott módon és határidőig. A részletek a Pályázati útmutató 8. pontjában találhatók.

# jogorvoslati lehetőség

**A Döntés ellen érdemben nincs helye jogorvoslatnak.** A Nyertes pályázó a Döntés kézhezvételétől számított **10 (tíz) napon belül** **kifogást nyújthat** be.

A kifogás eseteit a Pályázati útmutató 11. pontja tartalmazza.

# ADATKEZELÉS

Az adatkezelésre vonatkozó információk a Pályázati útmutató 12. pontjában találhatók.

# TOVÁBBI INFORMÁCIÓ

Az UTR-25-UE pályázati kategória dokumentumai:

* UTR-25-UE kódjelű Pályázati kiírás,
* Pályázati kiírás mellékletei,
* UTR-25 kódjelű Pályázati útmutató,

egységes és megbonthatatlan egészet alkotnak, így a bennük megfogalmazottak összessége határozza meg jelen Pályázati kiírás részletes előírásait, keretrendszerét, feltételeit és szabályait.

**Mellékletek:**

1. számú melléklet: Tanulói nyilatkozat és szülői (törvényes képviselői) nyilatkozat

2. számú melléklet: Számlatulajdonos engedményes nyilatkozata

3. számú melléklet: Mentori nyilatkozat

4. számú melléklet: Ajánlás - cigány/roma származásról történő önkéntes nyilatkozattal

5. számú melléklet: „Nyilatkozat a szociális jogosultság fennállásáról” c. dokumentum

6. számú melléklet: Mentori és tanulói-szülői (törvényes képviselői) továbbfutási szándéknyilatkozat

Az UTR-25-UE pályázati kategória dokumentumai letölthetőek a TEF honlapjáról (<https://tef.gov.hu>) és az UTR felületről.

A Pályázati kiírással kapcsolatos további információkat az utravalo@tef.gov.hu címen kapnak.